Účasť delegácie SR
na Konferencii ITU vládnych splnomocnencov PP´10
(Mexiko, 4. - 22. 10. 2010)

Medzinárodná telekomunikačná únia (ITU) so sídlom v Ženeve je odbornou organizáciou pridruženou k OSN na základe dohody medzi ITU a OSN z roku 1947. ITU vznikla v roku 1932 zlúčením Medzinárodnej telegrafnej únie (založenej v roku 1865) a Medzinárodnej rádiotelegrafnej únie (založenej v roku 1906). 
ITU je celosvetovou medzivládnou organizáciou s takmer univerzálnou účasťou -  v súčasnosti má 191 členských štátov a 674 členov sektorov. 
Československo bolo členom ITU od roku 1929. Slovenská republika sa stala členom ITU v roku 1993. Odborným gestorom členstva SR v  ITU a koordinátorom spolupráce telekomunikačného sektora SR s  touto najvýznamnejšou celosvetovou odbornou organizáciou je Ministerstvo dopravy, pôšt a telekomunikácií SR (MDPT SR). 
Na spolupráci s  ITU sa okrem MDPT SR podieľa Telekomunikačný úrad SR (TÚ SR) a Výskumný ústav spojov. Slovak Telekom, a. s. je členom sektoru ITU-T.
Poslaním ITU je udržovať a prehlbovať medzinárodnú spoluprácu vo všetkých oblastiach elektronických komunikácií, podporovať rozvoj zodpovedajúcich technických prostriedkov, dbať o účelné rozdeľovanie frekvenčného spektra a koordináciu jeho využívania a poskytovať technickú pomoc v oblasti elektronických komunikácií. 
ITU sa organizačne člení na tri sektory:
–	telekomunikačný štandardizačný (ITU-T) zastrešený Svetovým telekomunikačným štandardizačným zhromaždením (WTSA), ktoré zasadá pravidelne každé 4 roky,
–	rádiokomunikačný (ITU-R) zastrešený Svetovou rádiokomunikačnou konferenciou (WRC), ktorá sa koná raz za 3-4 roky, 
–	sektor rozvoja telekomunikácií (ITU-D) zastrešený Svetovou telekomunikačnou rozvojovou konferenciou (WTDC), ktorá sa koná pravidelne raz za 4 roky.
Prácu sektorov riadia úrady – TSB/ITU (Úrad ITU pre štandardizáciu telekomunikácií), RB/ITU (Rádiokomunikačný úrad ITU) a DBT/ITU (Úrad ITU pre rozvoj telekomunikácií) na čele s riaditeľmi úradov. 

Konferencia ITU vládnych splnomocnencov (PP) je najvyšším orgánom ITU. Podľa článku 8 Ústavy ITU sa skladá z delegácií, ktoré reprezentujú členské štáty ITU. Koná sa pravidelne raz za 4 roky. V obdobiach medzi dvomi konferenciami vládnych splnomocnencov spravuje záležitosti ITU Rada ITU, zložená zo zástupcov 46 volených krajín.
Na základe návrhov členských štátov ITU a s ohľadom na správy pracovných skupín Rady ITU, konferencia vládnych splnomocnencov má za úlohu:
- určovať všeobecnú politiku na napĺňanie cieľov ITU, uvedených v článku 1 Ústavy ITU,
- posudzovať správy Rady ITU o aktivitách ITU od ostatnej PP a o politike a strategickom plánovaní ITU,
- na základe rozhodnutí týkajúcich sa vyššie uvedených správ stanoviť strategický plán pre ITU a základ pre rozpočet ITU, ako aj určiť finančné limity do nasledujúcej PP, po zvážení všetkých relevantných aspektov práce ITU za to obdobie,
- s použitím postupov popísaných v č.161D až 161G Ústavy ITU stanoviť celkový počet príspevkových jednotiek pre obdobie do nasledujúcej PP na základe príspevkových tried, ktoré oznámili členské štáty,
- poskytovať akékoľvek všeobecné smernice týkajúce sa personálu ITU a v prípade potreby určiť základné mzdy, mzdové tabuľky a systém diét a dôchodkového zabezpečenia pre všetkých úradníkov ITU,
- preveriť účty ITU a ak je to vhodné, schváliť ich s konečnou platnosťou,
- zvoliť členské štáty do Rady ITU,
- zvoliť volených úradníkov ITU: generálneho tajomníka, zástupcu generálneho tajomníka a troch riaditeľov úradov sektorov (ITU-T, ITU-R, ITU-D),
- zvoliť členské štáty do Rady ITU,
- zvoliť členov Rady pre rádiokomunikačný poriadok,
- zvážiť a ak je to vhodné, prijať návrhy na zmeny a doplnky Ústavy ITU a Dohovoru o ITU, predložené členskými štátmi podľa ustanovení článku 55 Ústavy ITU, resp. relevantných ustanovení Dohovoru o ITU,
- uzavrieť, alebo ak je to potrené, revidovať dohody medzi ITU a inými medzinárodnými organizáciami, prekontrolovať všetky predbežné dohody s takýmito organizáciami, ktoré uzavrela v mene ITU Rada ITU a prijať opatrenia v tejto súvislosti, ak sú považované za potrebné,
- prijať a meniť Rokovací poriadok konferencií, zhromaždení a stretnutí ITU,
- zaoberať sa inými potrebnými záležitosťami telekomunikácií.

Konferencia ITU vládnych splnomocnencov 2010 sa bude konať v Mexiku v dňoch 4. až 22. októbra 2010. Bude zameraná na úpravu Ústavy ITU a Dohovoru o ITU tak, aby vyhovovali novým podmienkam organizácie; bude hodnotiť výsledky globálneho rozvoja telekomunikácií od PP´06 a vytýči hlavné princípy politiky telekomunikačného rozvoja; podrobí analýze technológie súčasnosti a blízkej budúcnosti a stanoví finančný, strategický a operačný plán pre činnosť ITU na roky 2012 až 2015. 
Konferencia sa bude zaoberať v širokom rozsahu otázkami zefektívnenia práce ITU a jej troch sektorov. Mnohé regionálne telekomunikačné organizácie pripravujú a koordinujú svoje návrhy týkajúce sa zmien pracovných postupov ITU. 
CEPT (Európska konferencia poštových a telekomunikačných administratív) v súčasnosti pripravuje spoločné návrhy európskych krajín pre PP´10. Tejto činnosti sa venujú tri špeciálne vytvorené projektové tímy COM ITU PT 1-3 zastrešené pracovným výborom COM ITU, ktorý je organizačne začlenený priamo pod CEPT. Slovensko sa zúčastňuje na pracovných stretnutiach výboru COM ITU a participuje na príprave spoločných návrhov. 
Spoločné návrhy pre prácu PP´10 pripravujú aj iné regionálne telekomunikačné organizácie - ATU (Africká telekomunikačná únia), APT (Telekomunikačná organizácia regiónu Ázia – Tichomorie), CITEL (Regionálna telekomunikačná organizácia Amerík) a LAS (Liga arabských štátov).  Niektoré krajiny predkladajú samostatné návrhy. Návrhy na zmenu Ústavy a Dohovoru ITU bolo potrebné doručiť generálnemu sekretariátu najneskôr 8 mesiacov pred začatím PP´10, t. j. do 4. februára 2010, ostatné návrhy treba doručiť najneskôr do 4 mesiacov pred začatím PP´10, t. j. do 4. júna 2010. 

Očakávané výstupy konferencie:  
- vytvorenie Strategického plánu ITU pre celosvetový rozvoj telekomunikácií a odstránenie rozdielu v prístupe k informačným a komunikačným technológiám
- rozhodnutia
- rezolúcie 
- odporúčania 
- Záverečné dokumenty, ktoré budú obsahovať prijaté návrhy na zmeny Ústavy a Dohovoru ITU, rokovacieho poriadku ITU a prijaté rozhodnutia, rezolúcie a odporúčania. Záverečné dokumenty budú na záver PP´10 podpisovať v Mexiku vedúci delegácií. Tento podpis bude potrebné následne ratifikovať.
Na rokovaniach konferencie sa zúčastnia
- členské štáty ITU (úroveň štátnej administratívy v rámci kompetencií na národnej úrovni),
- zástupcovia členov sektorov ITU z podnikateľského sektora,
- regionálne a medzinárodné rozvojové a telekomunikačné organizácie,
- organizácie systému OSN,
- multilaterálne a bilaterálne podporné agentúry a fondy,
avšak iba predstavitelia členských štátov budú môcť voliť (pričom každý členský štát má jeden hlas, s výnimkou tých, ktoré dočasne stratili právo voliť v dôsledku neplnenia si finančných záväzkov voči ITU) a aktívne sa zúčastňovať na rokovaniach. Ostatní vyššie uvedení účastníci budú prítomní ako pozorovatelia.
Medzi najdôležitejšie body programu konferencie budú patriť voľby generálneho tajomníka ITU, jeho zástupcu, riaditeľov troch sektorov, členov Rady pre rádiokomunikačný poriadok a členských krajín do Rady ITU. Od výsledkov volieb bude do veľkej miery závisieť výška príspevkovej jednotky, ktorú konferencia schváli a najmä príspevková trieda (t. j. počet príspevkových jednotiek), ktoré si jednotlivé krajiny zvolia pre nasledujúce štvorročné obdobie. 
Podľa ustanovení čl. 9 a čl. 27 Ústavy ITU majú byť na volené funkcie zvolení kandidáti tak, aby bolo podľa možnosti zastúpených všetkých 5 regiónov ITU. Región A je severná, stredná a južná Amerika, región B - západná Európa, región C - stredná a východná Európa, región D  - Afrika, a región E - Ázia a Tichomorie. Región C, do ktorého patrí Slovenská republika, zastupujú v Rade ITU na roky 2007 až 2010 členské krajiny: Bulharsko, Česká republika, Rumunsko, Ruská federácia a Ukrajina.

Prehľad kandidatúr predložených do konca marca 2010 na volené posty:
Na post generálneho tajomníka ITU:
Hamadoun Touré, Mali – región D (súčasný generálny tajomník ITU)
na post zástupcu generálneho tajomníka ITU:
Houlin Zhao, Čína – región E (súčasný zástupca generálneho tajomníka ITU)
na post riaditeľa TSB
Malcolm Johnson, Veľká Británia – región B (súčasný riaditeľ TSB)
na post riaditeľa BDT
Sami Bin Sufuq Al-Basheer, Saudská Arábia – región E (súčasný riaditeľ BDT)
Héctor Olavarria, Mexiko – región A 
na post riaditeľa RB
François Rancy, Francúzsko - región B
Veena Rawat, Kanada – región A

Kandidátmi na členov Rady pre rádiokomunikačný poriadok sú v súčasnosti: 
Ricardo Luis Terán, Argentína – región A
Julie Napier Zoller, USA – región A
Peter Major, Maďarsko – región B
Mindaugas Zilinskas, Litva – región B
Momcilo Simic, Srbsko – región C
Aurelian Sorinel Calincius, Rumunsko – región C
Nasser Bin Hammad, SAE – región E
Yasuhiko Ito, Japonsko – región E
Ali R. Ebadi, Malajzia – región E
P. K. Garg, India - región E
Mian Muhammad Javed, Pakistan – región E

 V regióne C, do ktorého patrí Slovenská republika, predložili kandidatúru do Rady ITU Azerbajdžan, Bulharsko, Poľsko, Rumunsko, Ruská federácia a Ukrajina (Česká republika tiež plánuje kandidovať do Rady ITU). 
Voľby budú prebiehať podľa príslušných ustanovení kapitoly III Rokovacieho poriadku konferencií, zhromaždení a stretnutí ITU, a začnú 7. októbra 2010 voľbou generálneho tajomníka ITU a vzhľadom na súčasný nízky počet kandidátov na volené posty sa predpokladá koniec volieb 11. októbra. Kandidatúry na volené posty musia byť oznámené generálnemu tajomníkovi ITU do 28 dní pred začatím PP, t. j. do 6. septembra 2010.   
MZV SR, MDPT SR a zastupiteľským úradom SR už boli zaslané prvé žiadosti o podporu vo voľbách. Na základe odborných kritérií, s prihliadnutím na postoj CEPT ku kandidátom a na medzinárodno-politické stanovisko, MDPT SR pripraví v spolupráci s MZV SR návrh kandidátov, ktorých by SR mala vo voľbách podporiť. 
Štruktúra konferencie
Konferencia ustanoví 4 výbory: 
•	výbor č.1 – riadiaci výbor,
•	výbor č.2 – výbor pre poverovacie listiny,
•	výbor č.3 - výbor na kontrolu rozpočtu,
•	výbor č.4 – edičný výbor. 
Plenárne zasadnutie PP´10 môže podľa potreby ustanoviť aj ďalšie výbory, podvýbory a pracovné skupiny. 

Delegácia SR na PP´10
Európske krajiny, vedomé si dôležitosti konferencie ITU vládnych splnomocnencov, pravidelne vysielajú na PP početné delegácie. Na predchádzajúcich PP mala Slovenská republika jednu z  najmenších delegácií, čo nesvedčí o pozitívnom prístupe k problematike ITU. 
Súbežne s plenárnymi zasadnutiami PP´10 budú prebiehať rokovania niektorých výborov a pracovných skupín pléna. Počas konferencie sa budú tiež konať ad hoc koordinačné stretnutia CEPT a  EÚ. Program konferencie je veľmi bohatý, a  je pritom potrebné zúčastňovať sa na všetkých zasadnutiach. 
Aj z tohto dôvodu MDPT SR odporúča, aby sa na nadchádzajúcej konferencii zúčastnili dvaja výkonní pracovníci sekcie pošty a telekomunikácií MDPT SR, ktorých dĺžka účasti bude upresnená na základe konkrétneho programu a paralelných rokovaní. Pri podpisovaní záverečných dokumentov odporúčame prítomnosť ministra DPT SR (štátneho tajomníka MDPT SR ako alternáta). Návrh zloženia delegácie SR je v prílohe č. 1 (meno vedúceho delegácie SR bude doplnené po voľbách do NR SR a zložení novej vlády).
Členovia delegácie SR na Konferencii ITU vládnych splnomocnencov 2010 sú povinní riadiť sa smernicou pre postup delegácie SR na PP´10 (v prílohe č. 2) a stanoviskom MZV SR k podpore SR pri voľbách do vrcholových funkcií ITU (bude vypracované pred začiatkom konferencie), prípadne pokynmi vedúceho delegácie. Prácu a aktivity delegácie SR počas konferencie riadi a za ňu zodpovedá vedúci delegácie, resp. jeho zástupca.
Prezentácia postoja SR k témam konferencie a jednotlivým návrhom bude založená na nasledovných princípoch:
a)	súlad so základnými dokumentmi týkajúcimi sa telekomunikačného sektora SR, prijatými na vládnej alebo rezortnej úrovni (najmä Národná politika pre elektronické komunikácie na roky 2009 - 2013 schválená uznesením vlády č. 360/2009 zo dňa 13. mája 2009)
b)	 súlad so záväzkami SR v oblasti telekomunikácií, založenými na medzinárodnej multilaterálnej alebo regionálnej úrovni (EÚ, ITU, ETSI, CEPT).
Členský štát ITU, ktorý sa chce aktívne zúčastniť na PP´10, musí zaslať originál poverovacej listiny svojej delegácie generálnemu tajomníkovi ITU do 24. septembra 2010. Na základe čl. 31 Dohovoru o ITU musí byť poverovacia listina podpísaná hlavou štátu, premiérom vlády alebo ministrom zahraničných vecí a má predpísanú formu (http://www.itu.int/plenipotentiary/2010/registration/credentials/model.pdf). 
Po ukončení konferencie bude predložená na rokovanie vlády SR správa o účasti delegácie SR na Konferencii ITU vládnych splnomocnencov 2010, záverečných dokumentoch konferencie a ich implementácii v podmienkach SR.